За Тръмп вече всичко приключи Доналд Тръмп може да ругае в Туитър колкото си иска , но всичко за него приключи . Вече нищо не може да попречи на Джо Байдън да положи клетва в началото на 2021 година . " Избирателната колегия се произнесе . Затова днес искам да поздравя новоизбрания президент Джо Байдън ” , заяви водещият републиканец в Сената Мич Макконъл . Той се счита за един от приближените на Доналд Тръмп . И докато настоящият американски президент продължава да говори за недоказани изборни измами , Макконъл посочи , че Байдън “ от много години служи на обществото ” , а американските граждани трябва да са “ горди ” , че за първи път в историята жена в лицето на Камала Харис ще заема поста на вицепрезидент Това е краят След като в понеделник и Избирателната колегия на САЩ официално потвърди победата на Байдън , на Тръмп му предстои да загуби изборите поне още веднъж , пише “ Зюддойче Цайтунг ” . Настоящият американски президент загуби изборите многократно : както в деня на вота , така и в следващите няколко седмици – всеки път , когато съдилищата в страната отхвърляха претенциите на неговия екип за изборния резултат , и когато неговите приятелите от Републиканската партия отказваха да се включват в антидемократичните му машинации . След като и Върховният съд на САЩ отхвърли иска за отмяна на изборните резултати , Тръмп отново загуби . " Демокрацията спечели " Поредният удар беше нанесен в понеделник , когато се събраха членовете на Избирателната колегия от всички щати . Според Конституцията на САЩ , тези мъже и жени имат задачата да изберат следващия президент на страната . Те го направиха и посочиха Джоузеф Робинет Байдън - младши за бъдещ президент и Камала Деви Харис за бъдеща вицепрезидентка – с 306 срещу 232 гласа . “ Демокрацията спечели ” , каза Байдън в речта си след гласуването . Доналд Тръмп може да ругае в Туитър колкото си иска , но всичко приключи . Вече няма никакъв законен начин той да попречи на Байдън да положи клетва на 20 януари 2021 година . Няколко човека около него го призовават да използва незаконни средства . Президентът трябва да обяви военно положение и да повтори изборите , настоя бившият генерал Майкъл Флин , който за няколко дни беше съветник по националната сигурност на Тръмп през 2017 г . Когато говорим за Тръмп , не бива да изключваме нищо , дори и най - лошото . Но ще си позволим една прогноза : Ако той реши да се вслуша в подобен съвет , резултатът няма да е втори мандат , а съд за национално предателство . Ще загуби ли още веднъж ? Президентството на Тръмп представляваше едно пътешествие , в което егото задаваше посоката . То продължи четири години и за него американците платиха висока цена . Немалко буквално платиха с живота си - Тръмп оставя САЩ с ужасната статистика от над 300 хиляди жертви на коронавируса . Тръмп докара американското общество до ръба на лудостта , а институциите , върху които американската демокрация почива , до ръба на колапса . Опитът му да анулира резултата от едни свободни и честни избори е безпрецедентен в новата история на САЩ . Сега Тръмп ще има шанса да поправи стореното . Той може да признае поражението си и да замине за Флорида , където да играе голф до края на живота си . Това би било добре за американците . Но би било и безкористно , патриотично и демократично . Така че да не се обзалагаме , че ще го направи . Неизбежно е : На 20 януари 2021 година Джо Байдън ще положи клетва като 46 - ия президент на САЩ . И ако Тръмп наистина продължава в същия дух , на този ден той ще загуби президентските избори още един , последен път .